OVK gereed vir elektroniese stemproses;  partye skop vasGrafika: PaliGraficas/Pixabay.com Die OnafhanklikeVerkiesingskommissie van Suid-Afrika (OVK) het laat hoor hulle is gereed om met elektroniese stemmery te begin, maar dat Suid-Afrika se politieke partye daarteen gekant is en papierstemme verkies. Nomsa Masuku, die adjunkhoof van die OVK, het tydens ŉ paneelgesprek oor verkiesings in die tyd van foutiewe inligting en fopnuus gepraat en gesê daar is nie ŉ politieke wil in Suid-Afrika om die digitale era te omhels wanneer dit by stemmery kom nie. “Ons oorweeg reeds elektroniese stemmery – die probleem is in watter stadium ons dit gaan ontplooi. Daar is tans geen politieke wil om die elektroniese roete te volg as dit by stemmery kom nie,” het Masuku gesê. “As daar nou een ding is waaroor politieke partye saamstem, is dat hulle nie wil hê ons moet van die papierstem na elektroniese stem oorgaan nie. Totdat jy ŉ ooreenkoms het en ŉ sekere vlak van politieke wil om elektroniese stemmery bekend te stel, sal die ontplooiing baie langer neem.” Dié paneel het volgende jaar se verkiesings in ŉ tyd van misleidende inligting aanlyn, internet-trolle en die misbruik van sosiale media bespreek. Die geleentheid is deur Media Monitoring Africa gereël. Volgens Masuku sal elektroniese stemme wegdoen met die kwessie van die veilige bewaring van papierstembokse en spoedige resultate verseker. Masuku meen in Brasilië is byvoorbeeld vanjaar elektronies gestem en die stemmer het dan ŉ bewysstrokie ontvang as bewys – met ander woorde daar was wel ŉ papierspoor. Suid-Afrika sal in 2019 voor Mei weer stem.